tartuNLP/wikipedia-smugri-20251201 huggingface dataset:
Talve tänav

Talve tänav on tänav Tallinnas Nõmme linnaosas Nõmme asumis. Talve tänav algab Serva tänavalt ja lõpeb Helbe tänaval. Talve tänav on põhja–lõunasuunaline ja ligi 145 meetri pikkune.
Talve tänav sai nime 10. augustil 1954.
Alumine kilpnäärmeveen

Alumine kilpnäärmeveen ehk kaudaalne kilpnäärmeveen (ladina keeles ainsuses "v. thyroidea inferior"; "vena thyroidea caudalis") on suletud südame-veresoonkonnaga loomadel pea ja kaela piirkonnas paiknev veen. 
Kehtivas loomade anatoomianomenklatuuris on veeni nimetuseks kaudaalne kilpnäärmeveen.
Alumise kilpnäärmeveeni (kaudaalse kilpnäärmeveeni) areng, anatoomia, morfoloogia ja patoloogia võivad erineda nii liigiti kui ka indiviiditi. 
Imetajatel.
Inimestel.
Inimestel lähtuvad alumised kilpnäärmeveenid kilpnäärme alaosast ja suubuvad harilikult vasakusse õlavarre-peaveeni.
Hange tänav

Hange tänav on tänav Tallinnas Nõmme linnaosas Nõmme asumis. Hange tänav algab Serva tänavalt ja lõpeb Helbe tänaval. Hange tänav on põhja–lõunasuunaline ja ligikaudu 160 meetri pikkune.
Hange tänav sai nime 10. augustil 1954.
Varibiosfäär

Varibiosfäär on hüpoteetiline Maal leiduv biosfäär, kuhu kuuluvad mikroorganismid kes ei ole teadaolevate organismidega evolutsiooniliselt seotud ja/või kelle elutegevusel rajaneb biokeemilistel ja molekulaarsed protsessid mis on oluliselt erinevad seni tuntud elust. 
Kuigi elu Maal on suhteliselt hästi uuritud, võib varibiosfäär olla märkamatuks jäänud sest mikroobe uuritakse põhiliselt seoses makroorganismidega.
Termini "varibiosfäär" võtsid kasutusele 2005 Carol Cleland ja Shelley Copley. 
Seni tuntud organismidega evolutsiooniliselt mitte seotud organismide avastamine näitaks, et elu Maal on tekkinud erinevates kohtades sõltumatult, mis omakorda suurendaks tõenäosust et elu võib olla tekkinud ka teistel Maa-sarnastel planeetidel.
Florida Ülikooli biokeemikud Steven A. Benner, Alonso Ricardo ja Matthew A. Carrigan väitsid, et kui kunagi eksisteerisid RNA-põhised organismid siis neid võib olla säilinud praegugi. Nad võivad olla jäänud märkamatuks sellepärast et neis ei ole ribosoome, mille järgi organisme tavaliselt avastatakse. Nende arvates tuleks neid otsida väävlivaestest keskkondadest, ruumiliselt piiratud keskkondadest (näiteks mineraalidest milles on alla mikromeetrise läbimõõduga pooride) ja väga suurte temperatuurikõikumistega keskkondadest.
On oletatud et võiks leiduda organisme kelle valgud on tavapärasest väga erinevad, või kelle nukleiinhapetes on teistsugused molekulaarüksused. Näiteks võiks varibiosfääri organismidel esineda senituntud eluvormides esinevaga võrreldes vastupidise kiraalsusega biomolekule, või võiksid nad kasutada mittestandardseid aminohappeid või pärilkkusaines kasutada fosfori asemel näiteks arseeni. Teadusfilosoof Carol Cleland Colorado Ülikoolist Boulderis leiab et tuleks uurida kõrbelakki, mille elususe üle on Charles Darwini aegadest vaieldud.
Kriitika.
Varibiosfääri idee ei ole biokeemiast lähtuvalt kuigi tunnustatud. On tugevalt kritiseeritud selle hüpoteesi pooldajate katsemetoodikaid ja järeldusi. Näiteks väide et üks teatud bakter (GFAJ-1) võiks kasutada oma DNA-s fosfori asemel arseeni, lükati ümber.
Varbola tänav

Varbola tänav on tänav Tallinnas Nõmme linnaosas Kivimäe ja Pääsküla asumis. Varbola tänav algab Pärnu maanteelt, ristub Leegi ja Lauliku tänavaga ning lõpeb Mesila tänaval. Varbola tänav on peaaegu kagu-loodesuunaline ja ligikaudu 370 meetri pikkune.
Tänava esialgne nimi oli Kungla tänav (saksa keeles "Kungla Strasse", vene keeles "Кунглаская улица"). Aastatel 1940–1941 oli tänava nimi ajutiselt Koha tänav. Praeguse nime sai Varbola tänav 25. septembril 1959. Tänav on saanud nime Varbola Jaanilinna järgi. Selle nime sai tänav varasema nime (Kungla tänav) mõjul.
Segakool

Segakool (inglise keeles "coeducational school") on kool, kus käivad nii poisid kui ka tüdrukud.
Lehtpuu tänav

Lehtpuu tänav on tänav Tallinnas Nõmme linnaosas Pääsküla asumis. Lehtpuu tänav algab Kastani tänavalt, ristub Suvila ja Kaasiku tänavaga ning lõpeb seejärel umbtänavana. Lehtpuu tänav on enam-vähem lõuna-põhjasuunaline ja ligikaudu 520 meetri pikkune.
Tänava nimi ja ajalugu.
Lehtpuu tänav asub endise Peetri aedlinna maa-alal. Tänava esialgne nimi oli Nikolajevi tänav (vene keeles "Николаевская улица"). 13. novembril 1925 sai tänava nimeks Kirsi tänav (saksa keeles "Kirschenstrasse", vene keeles "Вишневая улица"). Aastatel 1940–1941 oli tänava nimi ajutiselt Rebase tänav. Praeguse nime sai Lehtpuu tänav 25. septembril 1959.
Jaanus Sooväli

Jaanus Sooväli (sündinud 1. novembril 1982) on eesti filosoof ja tõlkija.
Jaanus Sooväli on lõpetanud Rakvere Reaalgümnaasiumi ja õppinud bakalaureuseõppes Tartu Ülikoolis usuteadust. 2008. aastal lõpetas ta Tartu Ülikooli ("cum laude") magistrikraadiga filosoofia erialal ning kaitses 2013. aastal doktoriväitekirja "Decision as Heresy" ("Otsus kui hereesia"; juhendaja Ülo Matjus).
Ta töötab Tartu Ülikooli filosoofia osakonnas Eesti mõtteloo teadurina. 2013/2014. õppeaasta kevadsemestril käsitles ta esimesena Tartu Ülikooli ajaloos terve loengukursuse ulatuses Jacques Derrida mõtlemist. Ta on pidanud loengukursusi ka Greifswaldi ülikoolis Saksamaal.
Ta on kirjutanud teatri- ja kirjanduskriitikat ning tõlkinud Friedrich Nietzsche tekste eesti keelde. Nietzsche aforismide tõlkimise eest on ta pälvinud ajakirja Akadeemia tõlke aastapreemia. 
Jaanus Sooväli on Gustav Teichmülleri stipendiumi laureaat.
Marie Louise Coleiro Preca

Marie Louise Coleiro Preca (sündinud 7. detsembril 1958 Qormis) on Malta poliitik, kes oli 4. aprillist 2014 kuni 4. aprillini 2019 Malta president.
Elulugu.
Coleiro Preca on lõpetanud Malta Ülikooli õigusteaduse ja humanitaarteaduste alal ning sai notari diplomi.
Õpingute ajal asus ta oma erialal tööle ning astus Tööparteisse. Ta oli algul partei rahvusliku täitevorgani liige ja abisekretär. Aastatel 1982–1991 oli ta partei peasekretär. Samal ajal oli ta sotsialistliku noorsoo rahvusliku ümarlaua liige, partei naistesektsiooni esimees, Guze Ellul Merceri Fondi asutajaliige ning partei nädalalehe Il-Helsien toimetaja. 
24. oktoobrist 1998 on ta olnud Esindajatekoja liige; ta valiti 2003, 2008 ja 2013 tagasi. Parlamendis tegeles ta sotsiaalpoliitika, turismi ja tervishoiuga, kuulus alalisse sotsiaalkomisjoni, rahvuslikku maksumoraali komisjoni ja delegatsiooni Euroopa Nõukogus. 
Ta oli ka telekommunikatsiooniettevõtte Maltacom plc (praegu GO p.l.c.) nõukogu liige.
2013. aastast kuni presidendiks saamiseni oli ta Malta perekonna- ja sotsiaalse ühtekuuluvuse minister. 
1. märtsil 2014 andis ta nõusoleku kandideerida presidendiks. Malta peaminister Joseph Muscat teatas 4. märtsil tema nimetamisest presidendikandidaadiks. 1. aprillil nimetas Esindajatekoda ta presidendiks. 4. aprillil vannutati ta ametisse. Ta vahetas välja George Abela. Ta on riigi üheksas president, seni noorim president (ametisse astudes 55-aastane) ja teine naispresident (esimene oli Agatha Barbara).
Isiklikku.
Coleiro Preca on abielus Edgar Precaga. Neil on tütar Angie.
Coleiro Preca on katoliiklane.
Rodeesia kaelkirjak

Rodeesia kaelkirjak ehk Thornicrofti kaelkirjak ("Giraffa camelopardalis thornicrofti") on kaelkirjaklaste sugukonda kuuluv sõraline, kaelkirjaku alamliik.
Rodeesia kaelkirjak elab endeemsena Sambia idaosas Luangwa jõe orus. Tema kaitsmiseks pandi alus Lõuna-Luangwa rahvuspargile.
Rodeesia kaelkirjakuid elab looduses hinnanguliselt 1500 isendit. Vangistuses neid ei peeta.
Keenias, Lõuna-Sudaanis, Etioopias ja Ugandas elav Nuubia kaelkirjak ("Giraffa camelopardalis camelopardalis") on geneetiliselt identne Rodeesia kaelkirjakuga.
Kaelkirjakule anti nimi koloniaalametniku Harry Scott Thornicrofti auks.
Lemmuselja talu kalmistu

Lemmuselja talu kalmistu on kalmistu Kadrina kihelkonnas Virumaal, tänapäevase haldusjaotuse järgi Koljaku külas Haljala vallas Lääne-Viru maakonnas. 
Kalmistu rajati 1911. aastal Lemmuselja talu maadele, omanik oli talu peremees Hans Putnik. Kalmistule on teadaolevalt maetud 6 inimest.
Pauna talu kalmistu

Pauna talu kalmistu on kalmistu Kadrina kihelkonnas Virumaal, tänapäevase haldusjaotuse järgi Vihasoo külas Kuusalu vallas Harju maakonnas. 
Kalmistu rajati 1926. aastal Pauna talu maadele ja selle pindala on 0,01 ha. Omanikud on perekond Mühlbach (1936. aastast Ojaveski) ja Maisma. 
Kalmistule on maetud 16 inimest. Siin paikneb ka mälestuskivi kolmele inimesele, kelle surmakoht on mujal.
Annuse talu kalmistu

Annuse talu kalmistu on kalmistu Vigala kihelkonnas Läänemaal, tänapäevase haldusjaotuse järgi Vanamõisa külas Märjamaa vallas Rapla maakonnas.
Kalmistu rajati 1925. aastal Annuse talu maadele, selle omanik oli taluperemees Jaan Nelling. Kalmistule maetud inimeste üldarv ei ole teada.
Saarepuu tänav

Saarepuu tänav on tänav Tallinnas Nõmme linnaosas Pääsküla asumis. Saarepuu tänav algab Toome puiesteelt ja lõpeb Rohula tänaval. Saarepuu tänav on idakagu-lääneloodesuunaline ja ligikaudu 180 meetri pikkune.
Saarepuu tänav asub endise Peetri aedlinna maa-alal. Tänava esialgne nimi oli Tallinna tänav (vene keeles "Ревельская улица"). 13. novembril 1925 sai tänava nimeks Saare tänav (saksa keeles "Eschenstrasse", vene keeles "Ясеневая улица"). Aastatel 1940–1941 oli see tänav Saarma tänav. 22. aprillil 1960 nimetati tänav korduva nime kaotamiseks Saarepuu tänavaks.
Läike tänav

Läike tänav on tänav Tallinnas Nõmme linnaosas Pääsküla asumis. Läike tänav algab Õitse tänavalt, ristub Lauliku tänavaga ja lõpeb Rao tänaval. Läike tänav on peaaegu kirde-edelasuunaline ja ligikaudu 340 meetri pikkune.
Läike tänav sai nime 8. novembril 1927.
Muraka tänav

Muraka tänav on tänav Tallinnas Nõmme linnaosas Pääsküla asumis. Muraka tänav algab Toome puiesteelt ja lõpeb Pärja tänaval. Muraka tänav on peaaegu ida-läänesuunaline ja ligikaudu 150 meetri pikkune.
Muraka tänav asub endisel Peetri aedlinna maa-alal. Tänava esialgne nimi oli Elizaveta tänav (vene keeles "Елизаветинская улица"). 8. novembril 1927 sai tänavast Muraka tänav. Aastatel 1940–1941 oli lühikest aega tänava nimi Haraka tänav.
Ascarops strongylina

Ascarops strongylina on osade põrniklaste soontes ja osade karnivooride maos parasiteeriv ümarusside liik, kes on maailmas laialt levinud. 
"Ascarops strongylina" vaheperemeesteks on roojas elunevad põrniklased ("Aphodius", "Onthophagus", "Gymnopleurus"), nende Malphigi soontes toimub ümarusside 1. kasvujärgu arenemine.
"Ascarops strongylina" munade mõõtmed on 20–40 μm. Munadest arenevad nakatumisvõimelised vastsed. Lõpp-peremehed nakatuvad harilikult vaheperemeeste kaudu. Prepatentaeg on 4 nädalat. 
"Ascarops strongylina" mõõtmed varieeruvad, mao limaskestas elunevate emaste ümarusside pikkus on kuni 20 mm ja isaste pikkus 15 mm. 
Patoloogia.
Väiksel hulgal ei põhjusta need ümarussid haiguslikke seisundeid, suuremates kogustes aga võivad põhjustada maopõletikku.
Otsa talu kalmistu

Otsa talu kalmistu on kalmistu Ambla kihelkonnas Järvamaal, tänapäevase haldusjaotuse järgi Läste külas Tapa vallas Lääne-Viru maakonnas.
Kalmistu rajati Otsa talu maadele, selle omanik oli perekond Matson. 
Kalmistu pindala on 0,012 ha, sellele maetud inimeste üldarv ei ole teada.
Tetrapleegia

Tetrapleegia ehk neljajäsemehalvatus ehk kvadripleegia ehk tetraparalüüs (ladina keeles "tetraplegia") on osal selgroogsetel loomadel (sealhulgas inimestel) traumast või haigusest põhjustatud halvatus, mille tagajärjel kaotavad kere- ja jäsemelihased osaliselt või täielikult liikumisvõime. Lihaste liikumisvõime kaoga kaasneb tavaliselt ka aistimisvõime kadu. 
Imetajatel.
Inimestel.
Tetrapleegia võib avalduda vabatahtlike lihaste liigutamisvõime kaoga keha üla- ja alaosas, liikumisvõimetus haarab harilikult ka sõrmi, käsi, rindkeret, jalgu, jalalabasid ja varbaid.
Klassifikatsioon.
RHK-10-s liigitatakse tetrapleegia VI peatükis : G00-G99 Närvisüsteemihaigused, mida vajadusel täpsustatakse: 
Põhjused.
Tetrapleegiat põhjustavad peaaju või seljaaju kahjustused. Sagedasemad kahjustuste põhjused on lülisamba traumad lülide C1–C7 kõrgusel. 
Trauma tavalised põhjused on ratsutamisõnnetused, liiklusõnnetused, liiga madalas või tundmatus veekogus pea ees vette hüppamine, spordivigastused. Tetrapleegiat võivad põhjustada ka haigused nagu äge transversaalmüeliit, polüskleroos, lastehalvatus või jäsemete kaasasündinud lihasdüstroofia ning lülisambalõhestus. Ka HI-viirusega nakatumine ja süüfilis võivad põhjustada tetrapleegiat.
Bioloogiliste relvade konventsioon

Bakterioloogiliste (bioloogiliste) ja toksiinrelvade täiustamist, tootmist ja varumist keelustav ning nende hävitamist nõudev konventsioon ehk bioloogiliste relvade konventsioon (BWC) ehk bioloogiliste ja toksiinrelvade konventsioon (BTWC) oli esimene mitmepoolne desarmeerimisleping, millega keelustati kogu relvaliigi tootmine.
Konventsioon on jätkuks 1925. aasta Genfi protokollile, millega keelustati keemiliste ja bioloogiliste relvade kasutamine, kuid mitte nende omamine või väljatöötamine ja täiustamine. 
Briti valitsus esitas konventsiooni eelnõu allkirjastamiseks 10. aprillil 1972. Samal päeval allkirjastas lepingu 82 riiki.
Ratifitseerimisdokumente säilitatakse kolmes linnas: Londonis, Moskvas ja Washingtonis. Riik loetakse konventsiooniga ühinenuks, kui ta esitab oma dokumendid ükskõik millisele neist linnadest. Paljud riigid on oma dokumendid esitanud kõigile kolmele linnale, ehkki mitte tingimata ühel päeval.
Konventsioon jõustus 26. märtsil 1975, kui oma ratifitseerimisdokumendid esitasid 8 riiki, nende seas Suurbritannia, NSV Liit ja USA. Koos seda varem teinud riikidega oli selleks päevaks ratifitseerimisdokumendid esitanud 43 riiki.
Eesti ühines konventsiooniga 1993. aasta suvel. Eesti esitas ratifitseerimisdokumendid Washingtoni 21. juunil 1993 ja Moskvasse 1. juulil 1993, Londonisse ei esitanud.
Mitu riiki on konventsiooni ratifitseerinud reservatsioonidega, näiteks lisades, et nad pole konventsiooniga täiesti rahul, sest see lubab bioloogiliste ja muude mürkainete ladustamist profülaktilistel, kaitse- ja muudel rahumeelsetel eesmärkidel. Samuti on mõni riik konventsiooni ratifitseerides teatanud, et see ei tähenda teiste selle konventsiooni ratifitseerinud maade iseseisvuse tunnustamist.
Üheksa ÜRO liikmesriiki pole seda lepingut alla kirjutanud ega ratifitseerinud. Enamasti asuvad need Aafrikas ja Okeaanias, kuid nende riikide hulka kuulub ka Iisrael. Neli riiki, sealhulgas Egiptus ja Süüria, kirjutasid küll lepingu alla, kuid pole seda ratifitseerinud. Pole ette näha, et Iisrael, Egiptus või Süüria selle lepingu lähemas tulevikus ratifitseeriks.
Põhjasõjad

Põhjasõdadeks nimetatakse mitut sõda Kirde-Euroopas aastatel 1558–1721 alates Esimesest Põhjasõjast ehk Põhjamaade seitsmeaastasest sõjast kuni Suure Põhjasõja ehk Põhjasõjani.
Nende sõdade peamised taustategurid olid Vene läänesuunalise sõjalise poliitika algus ja Rootsi suurvõimu ajastu (1611–1718) koos selleni viinud vanema Vasa ajaga (1521–1611).
Põhjasõjad:
Metsaveere tänav

Metsaveere tänav on tänav Tallinnas Nõmme linnaosas Pääsküla asumis. Metsaveere tänav algab Päikese puiesteelt, ristub Toome puiestee ja Pärja tänavaga ning lõpeb Kalda tänaval. Metsaveere tänav on kuni Pärja tänavani idakagu-lääneloodesuunaline, sealt kuni lõpuni ida-läänesuunaline. Metsaveere tänav on 380 meetri pikkune.
Metsaveere tänav asub endise Peetri aedlinna maa-alal. Tänava esialgne nimi oli alates 1915. aastast Aleksandri tänav (vene keeles "Александровская улица"). 13. novembril 1925 pandi tänavale nimeks Tulika tänav. Aastatel 1940–1941 oli tänava nimi Halla tänav. Praeguse nime sai Metsaveere tänav 25. septembril 1959.
Enn Vaigur

Enn Vaigur (aastani 1936 Heinrich Lilienberg; 12. detsember / 25. detsember 1910 Ämari – 21. august 1988 Türi) oli eesti näitekirjanik.
Ta õppis 1920. aastani Ämari külakoolis, aastatel 1920–1924 Padise algkoolis ja 1924–1926 Viljandimaal Vana-Võidu põllutöökoolis.
Ta töötas kontoriametnikuna, kaubanduse alal ja aastatel 1932–1934 ehitustöölisena Harjumaal Põllkülas ja Tallinnas. Aastatel 1935–1938 töötas ta elukutselise näitekirjanikuna Kloostri vallas ja 1938. aastast Tallinnas. 1940. aastast töötas ta arveametnikuna Tallinna II liiklustrustis. 
Teise maailmasõja ajal oli ta tööpataljonis ja kuulus Eesti NSV Riiklike Kunstiansamblite koosseisu. 1943. aastal mõisteti ta poliitilise süüdistusega kümneks aastaks vangi; kandis oma karistuse Kasahstani laagrites ja oli aastatel 1953–1954 samas asumisel.
Pärast vabanemist asus ta elama Türile, kus elas surmani. Enn Vaigur suri 21. augustil 1988 Türil ja maeti Türi Kõrgessaare kalmistule.
Looming.
Üks tema populaarsemaid näidendeid on 1935. aastal trükis ilmunud ja samal aastal Draamateatris lavastatud "Kraavihallid".
Palu tänav

Palu tänav on tänav Tallinnas Nõmme linnaosas Pääsküla asumis. Palu tänav algab Päikese puiesteelt, ristub Toome puiesteega ja lõpeb Pärja tänaval. Palu tänav on enam-vähem ida–läänesuunaline ja ligikaudu 265 meetri pikkune.
Palu tänav asub endise Peetri aedlinna maa-alal. Tänava esialgne nimi oli Apteekri tänav (vene keeles "Аптекарская улица"). 13. novembril 1925 pandi tänavale nimeks Oru tänav (saksa keeles "Talstrasse", vene keeles "Долинная"). Lühikest aega (1940–1941) oli see Kännu tänav. Praegust nime kannab Palu tänav alates 25. septembrist 1959.
Genfi protokoll

Lämmatavate, mürk- või muude gaaside ja bakterioloogiliste relvade sõja ajal kasutamise keelustamise protokoll ehk Genfi protokoll on rahvusvaheline leping, millega keelustatakse keemiliste ja bioloogiliste relvade kasutamine rahvusvahelistes relvastatud konfliktides.
Genfi protokoll on täienduseks 1899. ja 1907. aasta Haagi konventsioonidele.
Leping allkirjastati Genfis 17. juunil 1925 ja seda tegid 38 riiki, nende seas kõik Baltimaad ja Põhjamaad.
Leping jõustus 8. veebruaril 1928. Selleks ajaks oli lepingu ratifitseerinud kolm riiki: Prantsusmaa 10. mail 1926, Libeeria 17. juunil 1927 ja Venezuela 8. veebruaril 1928.
Eesti oli Genfi protokolli üks esialgsetest allkirjastajatest 17. juunil 1925. Ent Eesti ratifitseeris protokolli alles 28. augustil 1931. Sedagi tegi ta reservatsiooniga: Eesti pidas lepingut kehtivaks ainult nende riikide suhtes, kes on samuti Genfi protokolli ratifitseerinud või vähemalt alla kirjutanud. Võrdluseks: Soome ratifitseeris Genfi protokolli 26. juunil 1929, Läti 3. juunil 1931 ja Leedu 15. juunil 1933, kõik ilma reservatsioonideta. Nõukogude Liit ratifitseeris Genfi protokolli viienda riigina maailmas 5. aprillil 1928, ent samasuguse erandiga kui Eesti.
Eesti loobus reservatsioonist 1999, lubades seega mitte kellegi vastu keemilisi ega bioloogilisi relvi kasutada. Nõukogude Liidu õigusjärglane Venemaa võttis samasuguse otsuse vastu 2001.
Clelia

Clelia on maoperekond. 
Klassifikatsioon.
Perekonda "Clelia" klassifitseeritakse roomajate andmebaasis järgmised maoliigid:
Levila.
Neid võib kohata Mehhikos ja Argentinas.
Venus

Venus on vanarooma mütoloogias armastuse, ilu, seksi, viljakuse ja külluse jumalanna.
Venuse kultuseviisid vastasid Aphrodite kultuseviisidele; peale selle oli ta Venus genetrix, rooma rahva esiema, "mater Aeneadum", sest ta oli Aineiase ema. Aineias olevat pärast Trooja vallutamist põgenenud Itaaliasse. Eriti Juliuste sugukond, kes pidas oma esiisaks Venuse pojapoega Iulus, austas Venust oma esiemana. Sellepärast rajas Julius Caesar Venus genetrixile Rooma foorumile 46 eKr luksusliku templi, mille juures peeti igal aastal 11-päevaseid mänge saturnaale. Ka Gaius Octavius (Augustus) seostas end Venusega: Primaporta Augustuse kuju jalamil on kujutatud Venuse atribuutlooma delfiini. Venusele kui kogu rooma rahva esivanemale ja Romale oli pühitsetud ka Hadrianuse 135 valminud luksuslik kaksiktempel Colosseumi lähistel (hilisema nimega "templum Urbis"), mis on praegu varemetes.
Roomlased on võtnud Venuse müüdi ja kujutamise üle vanakreeka mütoloogiast, kus seda jumalannat kutsuti Aphroditeks.
Coniophanes

Coniophanes on maoperekond. 
Klassifikatsioon.
Perekonda "Coniophanes" klassifitseeritakse roomajate andmebaasis järgmised maoliigid:
Levila.
Neid võib kohata Peruus ja Ameerika Ühendriikide lõunaosas.
Deimos

Deimos on Marsi kaaslane, mis on väiksem ja Marsist kaugem kui planeedi teine kaaslane Phobos.
Deimose keskmine läbimõõt on 12,4 km. Ta teeb ühe tiiru ümber Marsi 30,3 tunniga.
Deimose nimi tuleb vanakreeka mütoloogiast, kus Deimos (Δείμος) oli Phobose kaksikvend, kes kehastas õudust ja ahastust.
Deimose avastas 12. augustil 1877 Ameerika Ühendriikide Mereväeobservatooriumis Asaph Hall.
Füüsikaline iseloomustus.
Nagu ka teisel Marsi kuul Phobosel sarnanevad Deimose spekter, albeedo ja tihedus C- ja D- tüüpi asteroidide vastavate näitajatega. Sarnaselt teiste sellise suurusega kehadega pole Deimos kerakujuline. Tema mõõtmed on 15 × 12,2 × 11 km, mis vastab 0,65-kordsele Phobose mahule. Deimos koosneb süsinikurikkast kivimist nagu ka C-tüüpi asteroidid ja süsinikkondriidid. Deimose kraatritega keatud pinnas on Phobose omast tunduvalt siledam, sest tema kraatrid on osaliselt täitunud regoliidiga. Regoliit on väga poorne ning selle tihedus on vaid 1,471 g/cm³.
Deimose paokiirus on 5,6 m/s ning tähesuurus 12,45.
Orbiidi iseloomustus.
Deimose orbiit on enam-vähem ringikujuline ning asub Marsi ekvaatoriga peaaegu ühel tasapinnal. Deimos võib olla Jupiteri kihutatud asteroid, mille Marss enda orbiiti püüdis, kuigi seda hüpoteesi on vaidlustatud. Mõlemal kuul on väga ringitaolised orbiidid, mis asuvad Marsi ekvaatoriga peaaegu täpselt ühel tasapinnal, kuigi juhul, kui Marss püüdis asteroidid enda orbiiti, peaks see olema väga elliptiline ning ekvaatori suhtes kallutatud.
Marsilt vaadates on Deimose nurkläbimõõt maksimaalselt 2,5 minutit, mis moodustab kaheteistkümnendiku Kuu läbimõõdust Maalt vaadatuna.
Vastupidi idas loojuvale Phobosele loojub Deimos läänes. Phobos loojub idas seetõttu, et ta tiirleb kiiremini, kui Marss pöörleb.
Kuna Deimose orbiit asub Marsile suhteliselt lähedal ning pole peaaegu üldse ekvaatori suhtes kaldus, ei ole ta alates 82.7° laiuskraadist vaadeldav.
Nimetatud geoloogilised objektid.
Deimosel leidub vaid kaks nimega geoloogilist objekti. Kraatrid Swift ja Voltaire said nimed kirjanike järgi, kes arutlesid Marsi kuude olemasolu üle enne, kui need avastati.
Päikese eest läbiminek.
Marsilt vaadates varjutab Deimos regulaarselt Päikest. Ta on liiga väike, et põhjustada täielikku päikesevarjutust, ning paistab musta täpina, mis liigub üle Päikese. Selle nurkläbimõõt on 2,5 korda suurem Veenuse läbimõõdust, kui ta Maalt vaadatuna Päikese eest möödub. 2004. aasta 4. märtsil pildistas Deimost Mars Rover ning 13. märtsil pildistas seda Mars Rover Spirit.
Päritolu.
Deimose ega Phobose päritolu pole kindlalt teada ning senipakutud hüpoteesid on vastuolulised. Põhiline hüpotees väidab, et nad said kuudeks aretsiooni teel või sattusid Marsi gravitatsiooni mõjusfääri.
Conophis

Conophis on maoperekond. 
Klassifikatsioon.
Perekonda "Conophis" klassifitseeritakse roomajate andmebaasis järgmised maoliigid:
Levila.
Neid võib kohata Mehhikos ja Kesk-Ameerikas.
Oolepu talu kalmistu

Oolepu talu kalmistu on kalmistu Paistu kihelkonnas Viljandimaal, tänapäevase haldusjaotuse järgi Viisuküla külas Viljandi vallas Viljandi maakonnas.
Kalmistu rajati Oolepu talu maadele, sellele maetud inimeste üldarv ei ole teada.
Roomajate andmebaas

Roomajate andmebaas (inglise keeles The Reptile Database; Reptile DB) on teaduslik veebiandmebaas, kuhu kogutakse taksonoomilist informatsiooni kõigi tänapäeval elavate roomajate seltsi liigitatud loomade, nagu kilpkonnaliste, maoliste, sisalikuliste, krokodilliliste, tuataarade ja taanduriliste kohta.
Roomajate andmebaas keskendub liikide taksonoomiale ja 2014. aasta jaanuari seisuga sisaldab andmeid rohkem kui 9900 liigi kohta (sealhulgas ~2800 alamliiki).
Roomajate andmebaasi jaoks kogutakse ja töödeldakse ning säilitatakse mitmesugust teaduslikku informatsiooni nagu roomajate ladinakeelsed teaduslikud nimetused ja tavanimetused, sünonüümid, levila, liigid ja alamliigid, kirjanduslikud allikad, autorid, aasta, etümoloogia, fotod ja muud taksonoomiliselt olulist informatsiooni.
Roomajate andmebaasi taksonoomiline informatsioon sisaldub ka andmebaasides Catalogue of Life ja Encyclopedia of Life.
Uute avastatud liikide lisamiseks roomajate veebiandmebaasi võib mõnikord kuluda mitu kuud.
Maolised.
Maoliste klassifikatsioonil on roomajate andmebaasis lähtutud peamiselt järgmistest allikatest
Ajaloolist.
Roomajate andmebaas (tollase nimetusega EMBL Reptile Database) loodi 1995. aastal Peter Uetzi ja Thure Etzoldi poolt. 2006 oli andmebaas The Institute of Genomic Research (TIGR) instituudi juures ja toimis lühikest aega TIGR-roomajate andmebaasina (TIGR Reptile Database). Aastast 2010 asuvad roomajate andmebaasi serverid Tšehhis ning seda haldavad Peter Uetz ja Jirí Hošek (Tšehhi programmeerija).
Noureddine Morceli

Noureddine Morceli (sündinud 28. veebruaril 1970 Ténésis) on Alžeeria endine keskmaajooksja, olümpiavõitja ja kolmekordne maailmameister.
Morceli karjääri tippaeg jäi aastatesse 1991–1996. Spordiga hakkas ta tegelema vanema venna Abderrahmane Morceli eeskujul ja treenimisel. Vend võistles 1980. aasta suveolümpiamängudel, tema tippmark oli 3.36,26 (1977). Noureddine Morceli pälvis tähelepanu 1988. aasta juunioride maailmameistrivõistluste hõbedaga. 1991., 1993. ja 1995. aastal tuli ta maailmameistriks 1500 m jooksus. Morceli parimaks tulemuseks 1500 m jooksus on jäänud 3.27,37 (12. juuli 1995, Nice). 1996. aasta olümpiamängudel võitis Morceli 1500 m jooksu ajaga 3.35,78. 
Morceli on püstitanud maailmarekordi 1500 m, 2000 m ja 3000 m jooksus ning alistanud esimesena 1 miili jooksus 3.45 piiri, olles inglase Steve Crami senisest maailmarekordist 3.46,32 parem 1,93 sekundi võrra.
Morceli on valitud kahel korral (1993, 1994) maailma aasta parimaks kergejõustiklaseks. Samuti on ta arvatud IAAF-i kuulsuste halli liikmeks.
Crisantophis

Crisantophis on maoperekond. 
Klassifikatsioon.
Perekonda "Crisantophis" klassifitseeritakse roomajate andmebaasis üksainus maoliik:
Levila.
Neid võib kohata Guatemalas, Hondurases, El Salvadoris, Nicaraguas ja Costa Ricas.
Ostalgia

Ostalgia (saksa keeles "Ostalgie") on endise Ida-Saksamaa eluviisi järele tuntava nostalgia kohta kasutatav väljend. Sõna on tuletatud sõnadest "Ost" ("ida") ja "Nostalgie" ("nostalgia").
Väljendiga viidatakse vahetevahel ka teistes endistes Ida-Euroopa riikides (nt Poolas ja Nõukogude Liidu aladel) esinevale nostalgiale kadunud sotsialistliku süsteemi järele. 
Ajalugu.
Pärast Berliini müüri langemist aastal 1989 ning Saksamaa taasühinemist aasta hiljem, kadusid paljud Saksa Demokraatliku Vabariigi sümbolid kasutuselt. Peaaegu kõik kirjaga "DDR" (Deutsche Demokratische Republik) kaubamärgid kadusid poodidest ning nende asemele tulid lääne tooted. Kuid aja möödudes hakkasid endised idasakslased tundma nostalgiat mõnede oma endise elu aspektide järele. Ostalgia viitab eriti nostalgiale pärast Saksamaade ühinemist kadunud tavaliste igapäevaelu ja kultuuri aspektide järele.
Lisaks igapäevaelu aspektidele kutsusid nostalgiat esile ka töötuse ja vaesuse puudumine Saksa Demokraatlikus Vabariigis, endise riigi sotsiaalsüsteem ning selleaegne ühtsustunne. Kui nimekas Lääne-Saksa väljaanne Der Spiegel küsis endistelt idasakslastelt, kas SDV süsteemil oli "rohkem häid kui halbu külgi", vastas 57% neist: "rohkem häid". Küsitlust läbi viinud ajakirjaniku väitele, et "SDV elanikel ei olnud vabadust reisida, kuhu iganes nad soovisid", vastasid idasakslased: "ka tänapäeva madalapalgalistel töötajatel ei ole seda vabadust".
Ilmingud.
Paljud Saksamaa ettevõtted on võtnud sihiks valmistada SDV ajal toodetutega sarnanevaid asju. Taas on saadaval vahepeal kadunud Ida-Saksa toiduainete kaubamärgid, vanade riigitelevisiooni saadete lindistused videokassettidel ja DVD-plaatidel ning varem laialt levinud automargid Wartburg ja Trabant. Lisaks on elu Saksa Demokraatlikus Vabariigis olnud aineseks ka mitmele filmile, sealhulgas Leander Haußmanni "Sonnenallee" (1999), Wolfgang Beckeri rahvusvaheliselt tunnustatud "Good Bye Lenin!" (2003) ja Carsten Fiebeleri "Kleinruppin forever" (2004).
Ida-Saksamaa kultuuri säilitamise nimel tegutsejad ühinesid ka valgusfooridelt tuttavate Karl Peglau disainitud mehikeste ("Ampelmännchen") päästmiseks. Mitmed endise Ida-Saksamaa piiril või selle lähedal asuvad Saksamaa linnad, sealhulgas Berliin, Lübeck ja Erfurt, kasutavad jätkuvalt Peglau disainitud sümbolitega valgusfoore kas kõigil või mõnedel jalakäijate ülekäiguradadel. Paljud endise Ida-Saksamaa aladel ja Berliinis müüdavad suveniirid kasutavad samuti "Ampelmänncheneid".
Lohuaru talu kalmistu

Lohuaru talu kalmistu on kalmistu Paistu kihelkonnas Viljandimaal, tänapäevase haldusjaotuse järgi Tömbi külas Viljandi vallas Viljandi maakonnas.
Kalmistu rajas 1936. aastal Lohuaru talu maadele taluperemees Andres Pärtma. Viimane matus oli 2000. aastal, kalmistule on kokku maetud kolm lahkunut.
Abajas – mere verine saladus

"Abajas – mere verine saladus" (inglise "The Cove") on 2009. aastal valminud Ameerika Ühendriikide dokumentaalfilm, mille režissöör on Louie Psihoyos. 
Film käsitleb delfiinipüügitavasid Jaapanis ja seab nende mitmeid aspekte küsimuse alla. 2010. aastal võitis film parima dokumentaalfilmi Oscari. Filmi eesmärk on lõpetada delfiinide massiline tapmine, muuta Jaapani kalastamistavasid ning harida selles valdkonnas avalikkust. Filmi jutustatakse läbi looduskaitsja vaatenurga.
Dokumentaalfilmi autorit on süüdistatud üledramatiseerimises ning veriste stseenide loomise tarvis vette värvi lisamises.
Paju talu kalmistu

Paju talu kalmistu on kalmistu Viljandi kihelkonnas Viljandimaal, tänapäevase haldusjaotuse järgi Vasara külas Viljandi vallas Viljandi maakonnas. 
Kalmistu rajati 1913. aastal Paju talu maadele ja selle omanik oli perekond Pajur. Viimased teadaolevad matused toimusid 1997. aastal. Kalmistule maetute üldarv ei ole teada.
Simmi talu kalmistu

Simmi talu kalmistu on kalmistu Tarvastu kihelkonnas Viljandimaal, tänapäevase haldusjaotuse järgi Kivilõppe külas Viljandi vallas Viljandi maakonnas.
Kalmistu rajati Simmi talu maadele 1946 Ants Simmi soovil, omanik on perekond Simm. Kalmistul on 2022. seisuga kaks kirstumatust ning kolm urnimatust.
Diana Krull

Diana Krull (26. juuli 1930 Tallinn – 24. september 2013 Stockholm) oli eesti ja Rootsi helilooja ja foneetikateadlane.
Eluloolist.
Tallinnas sündinud Diana Krull põgenes 1944. aastal koos perega Saksamaale ja siirdus sealt edasi Rootsi. Ta õppis klaverit Eduard Tubina, Gottfried Booni ja Karl Birger Blomdahli juures ning hakkas 1955. aastal katsetama kompositsiooniga.
Teenides ülalpidamist klaveriõpetajana, hakkas Diana Krull huvituma keeleteadusest. Ta õppis Stockholmi Ülikoolis hispaania, inglise, saksa, eesti, prantsuse ja vene keelt ning lingvistikat ja foneetikat, hiljem täiendas end katalaani ja heebrea keeles. 1988. aastal kaitses doktoriväitekirja foneetikast. Alates 1982. aastast töötas Diana Krull Stockholmi Ülikooli lingvistika instituudi teadlasena ning nimetati 2012. aastal emeriitprofessoriks.
Diana Krull kuulus Eesti Naisüliõpilaste Seltsi, oli sihtasutuse Eesti Keele ja Kirjanduse Instituut juhatuse liige, Mensa klubi liige ning alates 1990. aastast Eesti Teadusliku Seltsi Rootsis kirjatoimetaja.
Kaiduni meteoriit

Kaiduni meteoriit on meteoriit, mis kukkus 3. detsembril 1980 Jeemenisse, Al-Khuraybah' küla lähedal asunud Nõukogude sõjaväebaasi. 
Algul nähti taevas loodest kagu suunas lendavat tulekuuli ning hiljem leiti väikesest impaktkraatrist umbes 2 kg kaaluv kivi.
Koostis.
Meteoriidi koostises on palju mineraale ning selle päritolu pole päris selge. Suures osas on ta koostiselt sarnane CR2-tüüpi süsinikkondriitidega, kuid sarnaneb osalt ka muud tüüpi süsinikkondriitidega (tüübid C1, CM1 ja C3). Ligikaudu 60 mineraalist, mida selles meteoriidis leidub, pole mitut siiani kuskilt mujalt loodusest leitud, näiteks florenskiiti (keemilise valemiga FeTiP).
Päritolu.
Märtsis 2004 pakuti välja, et see meteoriit võiks olla pärit Marsi kaaslaselt Phoboselt.
John Eric Rayner Staddon

John Eric Rayner Staddon (sündinud 19. märtsil 1937 Suurbritannias) on Ameerika Ühendriikide biheiviorist, kes on tuntuks saanud ajatajumise ja käitumusliku ökonoomika (eksperimentaalse) uurijana (uurinud seda nii tuvidel, rottidel, kaladel kui ka inimestel). Lisaks on ta tuntud Burrhus Frederic Skinneri biheivioristliku käsitluse kritiseerijana ja "Uus biheiviorismi" teoreetilise aluse loojana. 
Staddon on kirjutanud raamatus "The Malign Hand of the Markets" biheiviorismi rakendamise võimalustest finantsturul. Tema järeldus on, et praegused regulatsioonid on liiga komplekssed ja kaudsed, et olla efektiivsed. 
Ta on võtnud sõna ka ühiskondlikel teemadel, näiteks liikluse reguleerimine teemal , tuues välja, et Ameerika Ühendriikides on autoõnnetuste sagedus suurem kui Euroopa riikides liiklusmärkide rohkuse tõttu. Lisaks on ta olnud vastu sellele, et kolledžisse vastuvõtmisel antakse mustanahalistele rassilise võrdsuse tagamiseks lisapunkte.
Haridus ja töö.
Staddon õppis Londoni Ülikooli kolledžis, pärast seda aasta aega Richard Herrnsteini juhendatavana Hollinsi Ülikoolis ning 1964 kaitses doktoritöö eksperimentaalpsühholoogia erialal Harvardi Ülikoolis. Ta on teinud uurimistööd Massachusettsi Tehnoloogiainstituudi laboris, Oxfordi Ülikoolis, São Paulo Ülikoolis, Mehhiko Riiklikus Autonoomses Ülikoolis, Ruhri Ülikoolis, Konstanzi Ülikoolis, Lääne-Austraalia Ülikoolis ja Suurbritannia Yorki Ülikoolis. Samuti on ta õpetanud Toronto Ülikoolis.
Staddon asus tööle Duke'i Ülikooli 1967 ning alates 1983 on ta olnud seal psühholoogia James B. Duke Professor ning bioloogia ja neurobioloogia professor. Ta on aukülalisprofessor Suurbritannia Yorki Ülikoolis. Ta on olnud ajakirjade Behavior &amp; Philosophy ja Behavioural Process toimetaja . Staddon on "PsyCrit" looja ja toimetaja 
Staddoni töö on keskendunud õppimise evolutsiooni ja mehhanismi uurimisele. Hiljutised uurimisteemad on olnud ajatajumise ja mälu seoste valdkonnas ning käsitlenud viise, kuidas inimesed, loomad ja ühiskond adapteeruvad tasu ajakavale laboris ja ka päris elus. Staddoni teoreetiline töö hõlmab nii analüütilist kui ka arvutisimulatsiooni põhist käitumise ja ökonoomika funktsionaalsuse ja mehaaniliste mudelite uuringuid. 
Paljud Staddoni tööd on kättesaadavad Duke'i Ülikooli raamatukogu veebiportaalis Duke University Libraries 
Teosed.
Staddon on enam kui 200 artikli ja viie raamatu autor. Teoste näiteid:
Eufooria

Eufooria on intensiivne kõrgenenud meeleolu, millega sageli kaasneb kõrgenenud enesehinnang. Eufooria on ülev meeleolu, milles kogetakse intensiivset heaolu-, õnne- ja rõõmutunnet. 
Eufooria võib olla normaalne või patoloogiline nähtus. Normaalse nähtusena esineb ta harva ja on enamasti lühiajaline. 
Eufooriat võivad põhjustada positiivseid emotsioone esilekutsuvad tegevused ja sündmused, näiteks armastus, seks, sport (eriti kestvusspordialad, näiteks pikamaajooks), spordivõidud, muusika kuulamine, olulistest meeldivatest sündmustest teadasaamine. Eufooria võib tekkida usuliste või vaimsete rituaalide ajal või meditatsiooni käigus. Eufooriat võivad põhjustada psüühikat mõjutavad ained, näiteks alkohol, kokaiin, amfetamiinitüüpi stimulandid, opiaadid, kanep), mõned psüühikahäired (näiteks bipolaarne häire, tsüklotüümia, mõned dementsuse ja deliiriumi vormid) ning mõned ajuhaigused ja -kahjustused. 
Biokeemiliselt on eufooria seotud aju dopamiini- ja opioidiretseptorite aktivatsiooniga.
Eneseteadvus

Eneseteadvuseks nimetatakse psühholoogias teadlikkust enese psüühikast ja kehast.
Ajuteadlased oletavad, et eneseteadvus tekib peaajus mitme ajukoore osa ja koorealuse struktuuri koostöös. 
Inimese teadlikkus oma kehast sõltub nägemisperspektiivi ja kehaliste aistingute õigesti ajastatud kooskõlast ja on nende muutmise teel manipuleeritav: näiteks võib inimesel tekitada tunde, et tema teadvus asub hoopis mannekeeni või teise inimese kehas.
Murchisoni meteoriit

Murchisoni meteoriit on meteoriit, mis kukkus 1969. aasta 28. septembril Austraalias Victoria osariigis asuva Murchisoni küla lähedale. 
Täpsemalt oli tegu meteoriidisajuga ning hiljem on sealt leitud kokku sadakond kilogrammi meteoriiditükke. Suure kogumassi, orgaaniliste ainete sisalduse ja asjaolu tõttu, et meteoriidi kukkumine oli jälgitav, on see üks kõige põghalikumalt uuritud meteoriite. 
Murchisoni meteoriit kuulub süsinikkondriitide gruppi CM ja petroloogilisse tüüpi 2, mis tähendab, et Murchisoni meteoriiti moodustaval kivimil oli taevakehal, millelt see pärineb, palju kokkupuudet veega. Murchisoni meteoriidist on leitud aminohappeid, süsivesikuid, fullereene, alkohole ja muid orgaanilisi ühendeid.
MDMA

Metüleendioksümetamfetamiin ehk MDMA (3,4-metüleen-dioksü-N-metüülamfetamiin) on amfetamiini derivaat ja psühhoaktiivne aine, millel on stimulandi ja nõrga psühhedeelikumi omadused ja empaatiatunnet soodustav mõju.
Metüleendioksümetamfetamiin kuulub paljudes riikides, sealhulgas Eestis, narkootiliste ja psühhotroopsete ainete I nimekirja.
Toime.
Suu kaudu võetud MDMA toime algab 20–60 minutit pärast sissevõtmist ja kestab 3–5 tundi, järelmõju kuni 24 tundi ja pohmelus kuni 72 tundi. MDMA võib tekitada eufooriat ja lähedustunnet teiste inimestega, suurenenud soovi teiste inimestega suhelda, neid puudutada ja kallistada. MDMA tõstab energiataset, vähendab väsimustunnet, und ja söögiisu, võib vähendada ärevust ja anda kerge psühhedeelse efekti (nt meeletajude intensiivistumine).
Katsed rottidega näitasid, et pärast MDMA manustamist suurenes veres märgatavalt oksütotsiini sisaldus.
Uimasti farmakoloogiline koostis.
Enamikus riikides, sealhulgas Eestis, on MDMA tarvitamine ebaseaduslik.
MDMA illegaalse uimastina on rahva seas tuntud nimetusega "ecstasy" (lühendid "E", "X" ja "XTC"). Biokeemiliste analüüside põhjal sisaldasid "ecstasy" tabletid 1980. ja 1990. aastatel peaaegu alati MDMA-d.
Aastatel 1999–2005 laboratoorselt testitud "ecstasy" tablettidest 39% sisaldasid toimeainena MDMA-d ja 15% olid segud MDMAst ja teistest ainetest.
Selle nime all ebaseaduslikus käibes olevad tabletid ja kapslid sisaldavad sageli lisaks MDMA-le või selle asemel teisi aineid, millest osad võivad olla ohtlikult mürgised. Ka pulbri kujul leviv MDMA (kasutajate seas tuntud kui "Molly") ei pruugi vastupidi kasutajate seas levinud eelarvamusele kuigi puhas olla.
Ohtlikkus.
Öistel tantsupidudel MDMA tarvitajaid ohustavad mitmesugustest lisanditest ja aseainetest tingitud kõrvaltoimed, näiteks võivad nad tunda üleväsimust ja ülekuumenemist, neid võib tabada hüponatreemia ja veekaotus, samuti veekaotuse ja ülekuumenemise vältimiseks ette võetud ülemäärasest veejoomisest tingitud elektrolüütide kontsentratsiooni häire (veemürgitus). Pärast tarvitamist võib esineda meeleolu langust, väsimust ja pohmelust, mis võivad kesta mitmeid päevi. On andmeid MDMA tarvitamise võimaliku neurotoksilisuse kohta. MDMA kahjustavad mõjud mälule, unele, vaimsele tervisele ja serotoniinisüsteemile on teadlastevahelise vaidluse objektiks
MDMA võib anda ohtlikke koostoimeid serotoniinisüsteemi mõjutavate ravimite ja uimastitega, nt serotoniini tagasihaarde inhibiitoritega (SSRI) (mille hulka kuuluvad enamus levinud antidepressante) ja monoamiini oksüdaasi inhibiitoritega (MAOI) (nt ayahuascas sisalduvad harmiin ja harmaliin; mõned antidepressandid, nt moklobemiid) .
Kasutamine psühhoteraapias.
Psühhoteraapias on katsetatud MDMA kasutamist abistava vahendina. Käimas on kliinilised katsetused MDMA kasutamiseks traumajärgse stressihäire ja ärevuse ravis.
Ekossees

Ekossees (prantsuse keeles "écossaise" 'šoti (tants)') on šoti päritolu rahvatants. See kuulub kontratantsude hulka.
Ekossees oli populaarne Suurbritannias ja Prantsusmaal 18. sajandi lõpul ja 19. sajandi alguses.
Tavaliselt tantsitakse seda 2/4 taktimõõdus.
Taari talu kalmistu

Taari talu kalmistu on kalmistu Kambja kihelkonnas Tartumaal, tänapäevase haldusjaotuse järgi Aardla külas Kastre vallas Tartu maakonnas. 
Kalmistu rajati Taari talu maadele (tänapäeval asub see Joosepi talu maadel) ja selle omanik oli perekond Ivane. Kalmistule on arvatavasti maetud 2 inimest.
Ilvese tänav

Ilvese tänav on tänav Tallinnas Nõmme linnaosas Pääsküla asumis. Ilvese tänav algab Raba tänavalt, ristub Naaritsa tänavaga ja lõpeb ristudes Rebase tänavaga. Ilvese tänav on põhiosas ida–läänesuunaline ning lõpuosas lõuna–põhjasuunaline. Ilvese tänav on ligikaudu 570 meetri pikkune.
Ilvese tänav sai nime 27. jaanuaril 1956. Peale Nõmme liitmist muudeti endine Sõnajala tänav Ilveseks.
Kumalase tänav

Kumalase tänav on tänav Tallinnas Nõmme linnaosas Pääsküla asumis. Kumalase tänav algab Vikerkaare tänavalt ja lõpeb Rännaku puiesteel. Kumalase tänav on idakirde-lääneedelasuunaline ja ligikaudu 190 meetri pikkune.
Kumalase tänav sai nime 22. veebruaril 1955.
Mäeotsa talu kalmistu

Mäeotsa talu kalmistu on kalmistu Suure-Jaani kihelkonnas Viljandimaal, tänapäevase haldusjaotuse järgi Tääksi külas Põhja-Sakala vallas Viljandi maakonnas.
Kalmistut hakati rajama 1932. aastal Mäeotsa nr 60 talu maadele, kuid ametlik luba saadi alles 26. märtsil 1935. aastal. Omanik oli taluperemees Peet Sepp. Viimane matus toimus 18. märtsil 2006, üldse on kalmistule maetud vähemalt 11 inimest.
Rõõmu tänav

Rõõmu tänav on tänav Tallinnas Nõmme linnaosas Pääsküla asumis. Rõõmu tänav algab Vabaduse puiesteelt ja lõpeb Rännaku puiesteel. Rõõmu tänav on põhjakirde-lõunakagusuunaline ning ligikaudu 360 meetri pikkune.
Tänava varasem nimi oli Lepiku tänav. Praeguse nime sai Rõõmu tänav 8. novembril 1927.
Kandle tänav

Kandle tänav on tänav Tallinnas Nõmme linnaosas Kivimäe asumis. Kandle tänav algab Vabaduse puiesteelt, ristub Taara ja Vanemuise tänavaga ning lõpeb Ilmarise tänaval. Kandle tänav on põhjaloode-lõunakagusuunaline ning ligikaudu 565 meetri pikkune.
Kandle tänav sai nime 8. novembril 1927. Tänav on saanud nime sealkandis asuva Lauliku tänava varasema nime Kreutzwaldi tänava mõjul (lauluisa kannel).
Heili Sibrits

Heili Sibrits (õieti Heili Sibrits-Bondarenko; sündinud 5. juunil 1977 Kohtla-Järvel) on eesti ajakirjanik.
Ta lõpetas 1995. aastal Kohtla-Järve 1. Keskkooli ning 2016. aastal Tartu Ülikooli kirjanduse ja kultuuriteaduste eriala teatriteaduse bakalaureuseõppe.
Töötanud ajakirjanduses 1995. aastast, 2005. aastast Postimehes, sealhulgas aastatel 2005–2010 Arteri ja B-osa juhina, 2010. aastast kultuuritoimetuse juhataja ja teatritoimetajana.
Meelis Luks

Meelis Luks (sündinud 21. veebruaril 1968 Raplas) on reesuskonfliktiga eesti kunstnik ja IT-mees (kunstnikunimega Mella).
Meelis Luks on pärit Rapla maakonna Kaiu valla Tolla külast. Elab Tallinnas.
Haridus.
Ta on õppinud Kaiu põhikoolis ja Rapla keskkoolis koduõppel.
Tema õpitud valdkonnad on veel disain, infotehnoloogia ja programmeerimine. (autodidakt).
Hobid.
Kõik, mis kuulub kunsti ja programmeerimise valda.
Ratastooli "line"-tants. Fotograafia, filmi- ja videovõtted ning töötlus ja produtseerimine. Raadiosaadete toimetamine ja juhtimine.
Kunst ja näitused.
Maalib jalaga. Teoseid üldjuhul ei müü, vaid neid tiražeeritakse Šveitsis heategevuslikel eesmärkidel.
Paiste tänav

Paiste tänav on tänav Tallinnas Nõmme linnaosas Hiiu asumis. Paiste tänav algab Hiiu tänavalt ja lõpeb Pargi tänaval. Paiste tänav on idakirde-lääneedelasuunaline ja ligikaudu 315 meetri pikkune.
Paiste tänav sai nime 8. novembril 1927.
Heino

Heino (täisnimega Heinz Georg Kramm; sündinud 13. detsembril 1938) on Saksa šlaagri- ja folklaulja. Tema plaate on müüdud kokku üle 50 miljoni eksemplari ning ta on üks Saksamaa ajaloo edukamaid muusikuid.
Heino on tuntud oma baritoni ning heledate juuste ja tumedate päikeseprillide kombinatsiooni poolest (prille kannab ta eksoftalmoosi tõttu). Ta elab Bad Münstereifeli linnas, kus 2012. aasta juunini kuulus talle ka kohvik. Tema muusikahuvi algas siis, kui ema oli talle 1948. aastal kinkinud akordioni, ehkki see oli tema perekonna jaoks üle jõu käiv kulutus.
Heino (Holland)

Heino on küla Hollandis Overijsseli provintsis Raalte vallas. 
Elanike arv oli 2008. aasta veebruaris 6459.
Küla läbib Zwolle-Enschede raudtee, millel on ka Heino raudteejaam. Samuti pääseb Heinosse maanteelt N35.
2001. aastani eksisteeris omaette Heino vald, siis liideti see Raalte vallaga.
Heino on maaliline küla, kus asub arvukalt härrastemaju. Heinost edelas, teispool raudteed ja Olst-Wijhe omavalitsuse piiri seisab Nijenhuisi loss. Selles asub silmapaistev De Fundatie kunstimuuseum, mille ekspositsioonis on Constant Permeke, Van Goghi jt teoseid. Lossi ümber paikneb kaunis skulptuuriaed Ossip Zadkine jt skulptorite kujudega.
Augusti kolmandal nädalal toimuvad külas Heino Pumbapäevad ('Pompdagen'), mis said nime küla pumbakaevu järgi. Nende kõrgpunkt on Daggie Old Heino, kus kaubeldakse käsitöö ja muude kaupadega ning esinevad rahvamuusikud. Pumbapäevade aegu voolab Heinosse tuhandeid külastajaid.
Lellepi talu kalmistu

Lellepi talu kalmistu on kalmistu Kõpu kihelkonnas Viljandimaal, tänapäevase haldusjaotuse järgi Metsküla külas Põhja-Sakala vallas Viljandi maakonnas. 
Kalmistu rajas 1934. aastal Lellepi talu maadele taluperemees Jaak Tepper, kalmistu pühitseti 9. detsembril 1934. Esimesena maetigi 1935. aastal uuele kalmistule Jaak Tepper ise, viimane teadaolev matus oli 2011. aastal. Kalmistule on teadaolevalt maetud 9 inimest.
Kalmistul asub ka II maailmasõjas langenud Nõukogude sõjameeste mälestusmärk, millel praegu puudub mälestustahvel. Kas sinna on kedagi ka maetud, ei ole teada. Kalmistule maetud inimeste koguarv ei ole seega teada.
Hämariku tänav

Hämariku tänav on tänav Tallinnas Nõmme linnaosas Nõmme asumis. Hämariku tänav algab Vabaduse puiesteelt, ristub Valguse ja Aate tänavaga ning lõpeb Lootuse puiesteel. Hämariku tänav on põhjaloode-lõunakagusuunaline ning ligi 370 meetri pikkune.
Tänava esialgne nimi oli alates 8. novembrist 1927 Koidu tänav. Lühikest aega oli aastatel 1940–1941 tänava nimi Sirge tänav. 13. juunil 1958 muudeti Koidu tänav nime kordumise tõttu Hämariku tänavaks. Hämariku tänav on nime saanud varasema Koidu tänava mõjul.
Puhma tänav

Puhma tänav on tänav Tallinnas Nõmme linnaosas Nõmme asumis. Puhma tänav algab Haava tänavalt ja lõpeb Õie tänaval. Puhma tänav on peaaegu põhjakirde-lõunaedelasuunaline ning ligikaudu 165 meetri pikkune.
Tänava nimi ja ajalugu.
Tänava esialgne nimi oli Tamara tänav (vene keeles "Тамаринская улица"). 8. novembril 1927 pandi tänavale nimeks Lehe tänav. Aastatel 1940–1941 oli see Kõivu tänav. Praeguse nime sai Puhma tänav 25. septembril 1959. Puhma tänav on saanud nime varasema Lehe tänava mõjul.
Krimmi ANSV

Krimmi ANSV oli autonoomne nõukogude sotsialistlik vabariik Vene SFNV ja Vene NFSV koosseisus aastatel 1921–1945.
Krimmi oblast

Krimmi oblast oli haldusüksus Vene NFSV koosseisus 1945–1954 ning Ukraina NSV koosseisus 1954–1991.
Tanel Linnas

Tanel Linnas (sündinud 14. jaanuaril 1979 on eesti leiutaja. 
Ta lõpetas aastal 1997 Hugo Treffneri Gümnaasiumi.
Ta on Presidendi Mõttekoja liige.